Πρωτάθλημα καλαθοσφαίρισης Ιταλίας

Το Πρωτάθλημα Καλαθοσφαίρισης Ιταλίας (ιταλικά: Lega Basket Serie A, LBA) είναι το κορυφαίο επαγγελματικό πρωτάθλημα καλαθοσφαίρισης στην Ιταλία από το 1920, ενώ ακολουθεί η δεύτερη κατηγορία της Σέριε Α2, με την οποία συνδέεται μέσω του συστήματος ανόδου και υποβιβασμού. Διοργανώτρια αρχή του πρωταθλήματος είναι η Lega Basket, η οποία το 1970 αντικατέστησε την Ιταλική Ομοσπονδία Καλαθοσφαίρισης, ως υπεύθυνη διεξαγωγής του πρωταθλήματος. Το πρωτάθλημα για εμπορικούς λόγους ονομάζεται Legabasket Serie A PosteMobile. Τελευταία πρωταθλήτρια είναι η Αρμάνι Μιλάνο.

 Το εθνικό πρωτάθλημα καλαθοσφαίρισης καθιερώθηκε για πρώτη φορά στην Ιταλία το 1920, ενώ τον πρώτο τίτλο κατέκτησε η Κοστάντσα από το Μιλάνο. Από τότε είκοσι διαφορετικές ομάδες έχουν κερδίσει το πρωτάθλημα, με την Ολίμπια Μιλάνο και τη Βίρτους Μπολόνια να έχουν τους περισσότερους τίτλους. Έπειτα από την περίοδο 2007–08, ο αριθμός των ομάδων μειώθηκε από 18 σε 16, καθώς δύο ομάδες, η Νάπολι και η Ορλαντίνα υποβιβάστηκαν λόγω χρεών και δεν αντικαταστάθηκαν την επόμενη αγωνιστική περίοδο. Τη σεζόν 2019-20, το πρωτάθλημα ακυρώθηκε και δεν υπήρξε πρωταθλητής, λόγω της πανδημίας του κορονοϊού. Υπάρχουν δεκαέξι ομάδες στη διοργάνωση που ανταγωνίζονται κάθε χρόνο σε δύο ξεχωριστές φάσεις. Κατά τη διάρκεια της περιόδου (από τον Οκτώβριο έως το Μάιο) κάθε ομάδα πρέπει να παίξει με όλες τις άλλες ομάδες στο πρωτάθλημα δύο φορές, μία φορά εντός έδρας και μία φορά εκτός έδρας. Αυτό σημαίνει ότι η κανονική περίοδος του πρωταθλήματος της Lega Basket Serie A τελειώνει με την κάθε ομάδα να δίνει 30 παιχνίδια. Στο τέλος του πρωταθλήματος, οι οκτώ καλύτερες ομάδες του βαθμολογικού πίνακα ξεκινάνε τα πλέι-οφ, η πρώτη ομάδα στη βαθμολογία αντιμετωπίζει την όγδοη ομάδα του βαθμολογικού πίνακα, και ούτω καθεξής στους προημιτελικούς για μία σειρά πέντε παιχνιδιών. Οι νικητές των προημιτελικών προκρίνονται σε μία σειρά επτά παιχνιδιών στους ημιτελικούς. Οι δύο ομάδες των ημιτελικών προκρίνονται στον τελικό σε μία σειρά επτά παιχνιδιών και αναδεικνύεται ο πρωταθλητής της διοργάνωσης. Ο συγκεκριμένος τρόπος διεξαγωγής είναι παρόμοιος με τα περισσότερα πρωταθλήματα καλαθοσφαίρισης στην Ευρώπη. Κάθε περίοδο, η τελευταία ομάδα της κανονικής περιόδου υποβιβάζεται στην Β΄ Κατηγορία (Serie A2 Basket) και αντικαθίσταται από την πρώτη προκριθείσα ομάδα του πρωταθλήματος. Το Πρωτάθλημα Καλαθοσφαίρισης της Ιταλίας έχει μετονομαστεί με βάση τις εμπορικές συμφωνίες που καθορίζουν τον κύριο χορηγό, όπως και την επίσημη ονομασία του πρωταθλήματος. Το διάστημα 1993-1996, κύριος χορηγός του πρωταθλήματος ήταν η Luxottica. Έπειτα, το 1996-1998 κύριος χορηγός αποτέλεσε η Polo. Την περίοδο 1998-1999, κύριος χορηγός ήταν η Ford, ενώ την επόμενη περίοδο κύριος χορηγός ήταν η SportWeek. Για το διάστημα 2000-2003, κύριος χορηγός αποτέλεσε η Foxy. Το διάστημα 2003-2009, η TIM ήταν ο κύριος χορηγός του πρωταθλήματος. Η Agos Ducato ήταν ο κύριος χορηγός για το διάστημα 2009-2011. Το διάστημα 2012-2016, κύριος χορηγός του πρωταθλήματος ήταν η Beko, με το πρωτάθλημα να ονομάζεται Serie A Beko. Το 2016, κύριος χορηγός του πρωταθλήματος είναι η PosteMobile. Για τις περιόδους 2015/16 και 2016/17, τα εγχώρια τηλεοπτικά δικαιώματα μοιράζονται η RAI και η Sky Italia. Επίσημος ιστότοπος